Вакцинартту буллалаву кIилий анавар дурккун дур\nАпрельданул 20-нний Дагъусттаннал БакIчи Сергей Меликовлул дунни коронавирусрал инфекциялийн къаршисса Оператив штабрал батIаву.\nРеспубликалул каялувчинал дакIнийн бувтунни, Оперштаб эпидемиологиялул тагьарданул ялув бавцIуну бушиву. Сергей Меликовлул тIимунийну, Да­гъусттаннай ттигу-шилагу къадагъа дирхьуну дуссар бяла­хъаврил давурттай, дезинфекциялул низам къадуркьун дур ттигу жяматийсса транспортрай, халкь чIявуну батIайсса кIанттурдай.\nМуницIунма Республикалул каялувчинал бувсунни инсантурал дукра дукайсса кIанттурду хьхьунил ссят 3 хьуннин зий бушиврийну къашавайми гьарза хъанай къабивкIшиву, муния буслай бур цифрардал. Миннул заллухъруннал, увкунни Меликовлул, бартдигьлай бивкIссар Роспотребнадзорданул тIалавшиннарду. «Амма банкетирттал заллал заллу­хъруннал ми тIалавшиннарду бартдигьлай бакъая. Къадагъа дирхьуну диркIнугу, банкетирттал заллаву хъатIив ва цаймигу шадлугъру дуллай бия»,– кунни Сергей Меликовлул\nДР-лул ЦIуллушиву дуруччаврил министерствалул ккаккиярттайн бувну, апрельданул 19-нний вакцинартту бувну бур 52 азара инсаннал. Ми хъанай бур дянивну, ца кьини ларсун, 1400 инсаннал баву. ХьхьичIмур Оператив штабрай ихтилат буссия ца кьини 638 инсаннал баврия вакцинартту. Учин бучIир вакцинартту буллалаву кIилий анавар дурккун дур куну.\nРеспубликалул каялувчинал бувсунни му масъалалух къулагъас ххи дуван аьркиншиву. ДР-лул ЦIуллушиву дуруччаврил министерствалийн тапшур бунни тагьарданул хъирив лаян, вакцинартту чанну буллалисса кIанттурдай буллали буван.\nРеспубликалул вице-премь­ер Анатолий Карибовлул тIи­мунийну, цIанасса ппурттуву Дагъусттаннайн бучIан бувну бур 72 азарунниха ливчусса дозарду вакциналул. Ми циняв бавчIуну бур медициналул идарарттайх.\nРеспубликалийсса эпидемиологиялул тагьардания ихтилат бунни Роспотребнадзорданул управлениялул каялувчи Николай Павловлул. Ванал тIимунийну, ца гьантлий къашавай хъанахъими бур 0,13% даражалий. ХьхьичIми нюжмардах бурувгун, къашавай хьуминнал аьдад чан хьуну дур.\nНиколай Павловлул муниципалитетирттал каялувчитурайн тапшур бунни мизитирттал имамтуращалсса даву дачин дуван маскарду дахIаврил ва дезинфекцияртту дуллалаврил низам дуручлачаврил хIакъираву.\nБатIаврий ихтилат бунни ДР-лул цIуллушиву дуруччаврил министр Татьяна Беляевал. Мунил тIимунийну, ковидрал къашайшалт хъин баву мурадрай дузал бувну бур 1103 койка, миннувату цIана илкинну бур 255. Махъсса шанна нюжмардий уттубишин бувсса ковидрал къашайшалт ца даражалий бур. Азарханардай хIакьину ур 848 къашайшала, реанимациялул отделенияр­ттай ур 78 инсан, шава хъин хъанай ур 475 инсан.\nБатIаврий ххал бивгьунни Буттал кIанттул цIанийсса Хъунмасса дяъвилий ххув хьуну 76 шин шаврил шадлугъру даврил масъалагу. Муния ихтилат бунни ДР-лул ХIукуматрал Председательнал хъиривчу Муслим Телякавовлул. Мунал бувсунни цукунсса шадлугъру хьунтIиссарив республикалул шагьрурдай ва районнай.\nВ отношении техника ЭВМ возбуждено уголовное дело\nВ Новолакском районе продолжают прививаться от коронавируса\nСледующая публикация Пюрунт цIан бувсса машинартту ялун личин буллай бур\nПредыдущая публикация Сотрудники Комплексного центра социального обслуживания населения Новолакского района побывали в гостях и поздравили ветерана с Днём Рождения